חיים חדשים - תוכנית 523 - מהי נשמה?
ראשי > ערוץ הקבלה > חיים חדשים > חיים חדשים - חכמת הקבלה > חיים חדשים - תוכנית 523 - מהי נשמה?
אורן: שלום לכם תודה שאתם איתנו כאן בחיים חדשים, סדרת השיחות הלימודיות עם הרב ד"ר מיכאל לייטמן. היום אנחנו רוצים לדבר על הנשמה. כל מה שרציתם לדעת על הנשמה נשתדל לשאול כאן עבורכם ולקבל תשובות שיעשו לנו סדר בחיים ובנשמה.
ניצה: הנושא של הנשמה מאוד מרתק וההגדרה שלו נתונה להרבה פרשנויות, יש הרבה מאוד אמונות וגישות. יש גישה שאומרת שהנשמה היא איזשהו ביטוי נגיד פילוסופי לחלק הרוחני של האדם. זאת אומרת עוסקים בזה גם בדת, בדתות השונות, וגם החילונים. האמת, שכולם מאמינים בקיומה של נשמה, רק לא יודעים מה זה בדיוק ואיפה היא נמצאת, ובכלל מה התכונות שלה, ומה התפקיד שלה, ועוד הרבה שאלות סביב העניין הזה.
אבל כולם רוצים לחשוב שיש להם נשמה.
ניצה: אני חושבת שכולם חושבים שיש לנו נשמה.
כן, אפילו כך.
ניצה: התפיסות והגישות מעוררות הרבה מאוד עניין. אחת התפיסות המעניינות אומרת שהנשמה היא איזו ישות מסוימת שכשהאדם חי היא מתלבשת באדם עצמו, וכשהוא הולך מן העולם, כשהוא נפטר, אז הנשמה הזאת יוצאת מהגוף וממשיכה הלאה, לא ברור לאן, אנחנו ננסה גם לברר את החלק הזה. נתחיל בשאלה הבסיסית וננסה להבין ביחד איתך, מהי נשמה?
אם לדבר לפי היהדות הכתובה, זה נקרא "חלק אלוה ממעל".
ניצה: "חלק אלוה ממעל", זאת אומרת חלק גבוה, א-לוהי, שנמצא בתוך גוף האדם?
אני לא יודע אם זה בגוף ואם זה בכלל שייך לאדם. חלק מא-לוהים נקרא "נשמה".
אורן: אנחנו רוצים לדעת, מה זה חלק אלוה ממעל?
זאת אומרת, אתם רוצים לדעת מה שאני יודע?
אורן: בשביל זה באנו אלייך הרב לייטמן.
ניצה: על גישות אחרות אנחנו יכולים לקרוא הרבה, זה כתוב בכל מקום, האינטרנט עמוס בהמון רעיונות סביב העניין הזה.
אז אני יכול להגיד כך, בצורה מאוד מאוד פשוטה, למרות שהיא תעורר אולי עוד הרבה שאלות. הכוח העליון נקרא "טוב ומטיב", וזה כוח של השפעה ואהבה, נתינה ואהבה, וחלק מהכוח הכללי הגדול הזה, האינסופי בעצם של אהבה והשפעה, נקרא "נשמה".
ניצה: כשאתה מדבר על הכוח העליון הזה אתה מתכוון לא-לוהים?
אני לא יודע מה זה א-לוהים. אם את תסבירי לי מה זה אז אני אגיד למה אני מתכוון, האם זה נכון או לא, האם אנחנו מדברים על אותם הדברים.
ניצה: באותה טרמינולוגיה?
טרמינולוגיה לא אומרת כלום.
ניצה: באותה פרשנות.
ניצה: אז נשאל כך, אני מבינה שיש איזשהו כוח עליון.
הוא אינסופי, במימד אינסופי. לא בעולם שלנו, אלא במימדים האחרים שאנחנו לא תופסים אותם, לכן זה נקרא שהוא לא מגולה, והוא כוח של השפעה ואהבה. ואם מדברים על הנשמה, אז חלק ממנו נקרא נשמה. בהקדמה לספר הזוהר שואל המחבר, הרב יהודה אשלג, בעל הסולם, מה זה חלק? מה פתאום מהבורא, מהקדוש ברוך הוא, א-לוהים, לא חשוב איך לקרוא לזה, איזשהו חלק נחתך כביכול? על ידי מה הוא נחתך ולאן הוא נכנס, איך הוא נבדל? האם יש משהו שהוא מחוץ לא-לוהים וקיים כנפרד ממנו? הוא צריך להיות נפרד, זאת אומרת הפוך ממנו במשהו, נבדל. שם אנחנו לומדים על זה.
ניצה: אם אני מבינה נכון, יש קשר בין הנשמה לבין הבורא כי הנשמה היא חלק ממנו.
היא חלק, והוא הכל.
ניצה: מה הקשר של הנשמה לגוף שלי? אומרים שיש קשר.
אם אתה שואלת אותי, לפי דעתי אין שום קשר. למה הגוף שלך, שהוא כולו בהמה, חי, דרגת חי, ואת כולו אפשר להחליף לכל מיני חלקים, שייך לנשמה? אומרים היום שאפשר להדפיס אותו במדפסת התלת מימדית החדשה, אז למה הנשמה שייכת לזה? אולי נדפיס גם את הנשמה יחד עם הגוף ויהיה קומפלט.
ניצה: מה בכל זאת יש בתוך האדם, חוץ מגוף בשר ודם, מערכת מסוימת שפועלת, מכאנית?
אנחנו לא קוראים לגוף הזה "אדם". סתם אנחנו כך קוראים לזה, אבל זה לא אדם. אדם זה איזו מהות שהיא דומה לבורא, לכוח השפעה ואהבה, ולכן נקראת "אדם", דומה לו. אז מהות, תכונה של השפעה ואהבה, שדומה לבורא, היא נקראת "אדם". אדם, דומה. ואז יוצא שלקרוא אדם או נשמה זה אותו דבר, או לא.
כאן אנחנו מגיעים לשני דברים מאוד מיוחדים, דומה לבורא זה מה שנגיד אני עושה את עצמי מכל תכונותיי, דומה לבורא, ובמידה שאני דומה לו, לכן אני נקרא "אדם", אני מכין מקום, תכונות שלי, שבהן מתלבש חלק מהבורא שנקרא "נשמה". ואז מה שאני מכין בעצם לקליטת הנשמה הזאת גם נקרא נשמה מצידי, רק מה שאני מכין מצידי זה נקרא גוף של נשמה, ומה שנכנס לתוך הגוף הזה של הנשמה נקרא הפנימיות שלו או הנשמה עצמה, או אור.
ניצה: אז יש פה שני חלקים. גוף הנשמה זה משהו שאני אחראית ליצור אותו.
כן, את גוף של הנשמה אני צריך ליצור. במידה שאני בגוף הזה דומה לבורא, הגוף הזה נקרא "אדם", מהמילה דומה לבורא, ואז בגוף הזה נכנסת הנשמה. בגוף הזה שהוא תכונות ההשפעה והאהבה שאני בעצמי בעצם עיצבתי. בגוף הזה ולא בגוף הפיזי.
ניצה: זאת אומרת לא מדובר בכלל על נשמה ששוכנת בתוך גוף פיזי.
חלילה. בזה אנחנו לא שונים מחיות.
ניצה: בכל זאת, בתוך הגוף הפיזי, אומרים שיש "נפש" וכולי.
אין. לא נפש, רוח, נשמה, חיה, יחידה, אין בנו כלום. אין שום דבר ששייך לגוף הזה. יש כוח ויטלי כמו אצל חיות, לא יותר.
ניצה: כוח ויטלי כמו מערכת מסוימת שפועלת.
ניצה: זאת אומרת היא נקראת חיה, בחיים כשהיא פועלת, נגיד כמו איזו מערכת חשמלית שיש בה איזו זרימה, אלא אם יש קצר.
אם מפסיקים נגיד, אז אין חיות. הרבה יותר פשוט.
ניצה: כן, זה הרבה יותר פשוט מהאמונות והדמיונות. זה מזכיר לי שצפיתי בערוץ המדע, שם הוסבר שהפעולה של המוח למעשה מפעילה את כל הגוף ואין שום קשר בעצם לאותה ישות.
אנחנו לא צריכים שום דבר רוחני לזה.
ניצה: יכול להיות שבגלל זה גם המדע לא יכול להביא אישור לקיומה של נשמה.
וודאי שלא יכול.
ניצה: זאת הסיבה? בגלל שבעצם אין כלים אפילו למדוד אותה או לבדוק אותה או לאשר את קיומה בכלל.
אין. אף מדען לא יכול להרגיש את זה וגם הם לא מרגישים בזה כל כך צורך.
ניצה: אני לא יודעת אם המדענים מרגישים צורך, אבל אין ספק שהאנושות כן.
ניצה: כן, זה נושא מעניין, מסקרן.
לא יותר מזה. באמת להשיג את הנשמה זה לא פשוט. זה ניתן לכל אדם, אבל זאת עבודה.
ניצה: יש תכונות לנשמה הזו שאתה מדבר עליה?
יש לה תכונה שדיברנו עליה, השפעה ואהבה. אהבת הזולת זאת התכונה של נשמה. אדם שמגיע לאהבת הזולת באמת, לפי עוצמת אהבת הזולת שבו הוא מתחיל להרגיש את הא-לוהים שמתלבש במידה הזאת בו.
ניצה: בגוף הפיזי נגיד, לי יש תכונות מסוימת ולאורן יש תכונות מסוימות ולכל אחד יש תכונות משלו.
ניצה: בנשמה יש גם כל מיני תכונות?
קודם כל, התכונות של האדם לא שייכות לגמרי לנשמה.
ניצה: זאת אומרת האישיות לא קשורה בכלל.
ניצה: אז לנשמה יש בעצם תכונה אחת.
כן. תכונה אחת, ההפוכה מהאגו שלנו. האגו שלנו זה אהבה עצמית, תכונת הנשמה זה אהבת הזולת.
ניצה: יש גם תפיסה שאומרת שכאילו הנשמה זוכרת.
אני לא יודע, אני לא רוצה להתערבב עם כל מיני תפיסות למיניהן שאין להן סוף בעולם. האנושות קיימת כבר אלפי שנים ויצרה סביב זה בלבול על בלבול.
ניצה: זה מה שאנחנו מנסים לברר בתכנית הזאת, מה נכון ומה לא נכון.
לא, אני לא הולך לברר שום דבר כזה. אני אומר רק מה שאני יודע, מה שאני משיג, מה שאני. לעשות כאן השוואות וכל מיני מחקרים על בלבולים שבני אנוש יצרו זאת בכלל לא העבודה שלי, אני לא מכניס את עצמי לזה.
ניצה: כל אדם יכול להשיג את הנשמה הזאת?
כן. לכל אחד זה מיועד.
ניצה: גם גברים, גם נשים?
כמו שבכל אחד יש אגו משלו, אהבה עצמית, לכל אחד יש אפשרות להפוך אותה תכונה לאהבת הזולת ולפי זה לקבל חלק מהכוח העליון בתוכה, לגלות את הא-לוהות, לגלות את העולם העליון שהוא אז רואה באותה התכונה ומרגיש, ולגלות את החיים הנצחיים שנקראים אז "גן עדן". "עדן" זה נקרא השפעה ואהבה, ו"גן" אלה אותן התכונות שלי המתוקנות, שאז אני מגיע לזה. ואני לא צריך בשביל זה למות, ובכלל החיים שלי והמוות שלי לא תלויים בנשמה שלי.
ניצה: חיים ומוות לא תלויים בנשמה.
אני יכול להשיג נשמה לפני שאני מת. "אני" הכוונה הגוף.
ניצה: הגוף הפיזי.
ניצה: אז אתה יכול להשיג נשמה או להתחיל לבנות אותה, ליצור אותה כמו שאמרת.
להשיג אותה, כמו שכתוב "עולמך תראה בחייך".
ניצה: וזה קורה בזמן שהאדם חי דווקא.
כן. אחרי שאדם מת אין עם מי לדבר, כי אחרי שהוא מת האגו שלו נעלם. באגו שלו הוא מרגיש את הגוף שלו, הוא מרגיש את העולם הזה, הוא חייב להשיג דווקא מהמקום הזה את הנשמה.
ניצה: נשמה זה משהו שאתה משיג בבת אחת או שיש דרגות, מדרגות, איזו התפתחות?
נפש, רוח, נשמה, חיה, יחידה. יש כאן הרבה חלקים.
ניצה: יש רמות.
כן, 125 רמות.
ניצה: של הנשמה.
ניצה: מה מגלה אדם שמשיג את הדרגה הכי נמוכה של הנשמה?
שהוא נמצא בתוך כוח עליון, בדומה לזרע בתוך הרחם. אנחנו לא יודעים מה מרגיש זרע בתוך הרחם, אבל אדם שמשיג אפילו את הדרגה הראשונה, הוא בכל זאת משיג את ההרגשה שלו שהוא נמצא כבר במה שנקרא העולם העליון. עולם זה נקרא ההרגשה הכללית של האדם.
ניצה: זאת אומרת, הוא מרגיש שהוא כבר עטוף באותו כוח עליון, שקודם הגדרת שהנשמה היא בעצם חלק ממנו.
כן. נכון, הוא עטוף אבל הוא צריך לשמור כל הזמן על עצמו להיות דומה לאותו כוח עליון.
ניצה: בשביל להישאר בתוכו.
כן, אחרת הוא ייזרק משם.
ניצה: הוא כאילו פתאום נפרד ממנו.
כן, הוא יורד להרגשת החיים האלה בלבד, אם הוא לא שומר את עצמו. והכוח עליון ההוא, שנקרא בורא, או הקדוש ברוך הוא, או א-לוהים, הוא מעלה את עצמו כל פעם. ואז אם האדם לא משתדל להתאים את עצמו לכוח העליון, זאת אומרת להתאים בתוכו גם כן תכונת השפעה ואהבה, אהבת הזולת, אז הוא נופל, כמו מתוך הרחם.
ניצה: כמו הפלה.
כמו הפלה. ואז צריך כל הזמן לשמור על עצמו ולעבוד על עצמו, כדי כל הזמן לגדול בהשפעה ואהבה.
ניצה: איך קשורה אהבת הזולת לבניית הגוף של הנשמה?
כי זה הגוף של נשמה.
זה לא קשר, זה היינו הך.
הרצון לאהוב את הזולת זה אותו רצון שנקרא גוף של הנשמה, או כלי שבתוכו אנחנו מרגישים את המילוי שנקרא אור. והכלי והאור יחד נקראים נשמה, שהיא אז כוללת שני חלקים, גוף והמילוי, האור.
אורן: איך קשור הזולת לנשמה שלי? הזולת זה מישהו אחר והנשמה שלי, היא שלי?
אני לא יודע מה זה "שלי". אם אני הגעתי לתכונה שהיא נקראת אהבת הזולת, בתכונה הזאת אני דומה לבורא שהוא כולו אהבה, אז התכונה הזאת נקראת גוף של נשמה.
אורן: אז זאת הנשמה שלי.
גוף של הנשמה שלי.
אורן: מה זה גוף?
כלי, רצון. הרצון שלי לאהוב את הזולת נקרא כלי, או גוף של הנשמה.
אורן: של מי, שלי?
שלך, אם אתה עשית את זה. אם אתה עשית מהרצון האגואיסטי שלך, רצון לאהבת הזולת, הפכת אותו לאהבת הזולת, זה נקרא גוף של הנשמה.
אורן: נראה אם הבנתי. באופן טבעי אני אוהב את עצמי.
יפה, זה טבעי מלכתחילה. זה ניתן לכל אחד.
אורן: זה הטבע של האדם. אדם קרוב אצל עצמו, אדם אוהב את עצמו. אם אני מפתח בקרבי אהבה לזולת, זה נקרא שבניתי את הנשמה שלי.
זה הגוף של הנשמה שלך. ויש גם מילוי של הגוף, כמו שבגוף שלך יש חיים, זה נקרא אור או מילוי.
אורן: לנשמה הזאת יש שתי חלקים, גוף ומילוי?
כן. נניח, יש לך כוס.
אורן: בתוך הכוס יש לי תה.
אז הכוס עצמו, החרסינה הזאת, זה נקרא הגוף של הכוס, והמילוי שבו, התה, נקרא מילוי של הכוס. הגוף של הכוס זה נקרא רצון, שהיה פעם אגואיסטי, לאהוב את עצמו, הפכת אותו לאהבת הזולת ואז בנית כלי של הנשמה. ואז לפי הכלי הזה נכנס מיד בתוך הכלי מילוי.
אורן: כמו התה.
כן, שנקרא אור של הנשמה.
הרגשת המילוי, הרגשת הבורא, גילוי הבורא.
אורן: מה זה הבורא?
כוח עליון, כוח השפעה ואהבה, כוח החיים, החיות, שאתה מגלה אותו בתוך הרצון שלך המתוקן. יחד, שניהם נקראים נשמה.
אורן: נמשיך עם המשל הזה של כוס התה. אם אני מבין את הדברים שלך, אתה אומר, אין לי, לא כוס לקבל תה, ובטח לא תה. אני צריך לפתח בתוכי קודם כל כוס, אחר כך יוכלו למלא אותה בתה. הנמשל לפי הבנתי, לבנות את הכוס שאחר כך לתוכה ימזגו לי תה, זה לבנות בתוכי במקום אהבה שלי לעצמי, אהבה לאחרים. וכשתהיה בי אהבה לאחרים, זה נקרא שבניתי את הכוס של הנשמה שלי, ואז ימזגו לי בתוכה.
אורן: מה זה האור הזה שימזגו לי לתוך הרצון שאני אבנה בתוכי?
זה מילוי של אהבה.
אורן: מה זה מילוי של אהבה?
אורן: כמה מילים.
אויי, איי. אין לי מילים.
אורן: מה זאת אומרת "אויי, איי", זה כואב?
לא, זה ההפך. אויי איי, בשבילי זה לא כאב. אני לא יכול להגיד לך מה זה, זה מילוי. ספר לי, איך אתה נהנה כשאתה אוכל את הג'חנון של סבתא.
אורן: אוהו, הג'חנון של סבתא שלי.
אז את ה"אוהו" הזה תסביר לי.
אורן: לא אכלתי אותו כבר שלושים שנה. היא הייתה מכינה אותו שבוע ימים, אני יכול לספר, אבל אי אפשר. ג'חנון כמו של סבתא שלי, אין. נראה לי שהיא היחידה בעולם שהכינה כזה. אבל ג'חנון זה לא נשמה. נחזור לעניינו, מה זה האור שיבוא? איך אני יודע שהוא בא?
אי אפשר להסביר את זה, אלא מי שטועם הוא יודע.
אורן: זה טוב?
כמו ג'חנון. אי אפשר להסביר מה זה טוב. זה ודאי מעבר לכל התענוגים שאדם אי פעם הרגיש, שכל האנושות אי פעם הרגישה בעולם הזה. ניצוץ אחד קטן, אור אחד קטן ביותר שאתה מקבל בתוך הכלי הזה שלך, הוא יותר מכל העולם הזה, ממה שקיבל אי פעם, מקבל ויקבל.
אורן: זאת אומרת, יותר גדול מכל תענוג שאנחנו מכירים.
מכל התענוגים של העולם הזה, כולם. כי זאת המדרגה הבאה, המדרגה הבאה כוללת את המדרגה קודמת בתוכה כמרכיב כגרגיר חול בתוך יקום שלם. לכן כדי לתת לאדם אפשרות להגיע לתענוגים כאלה בונים בו כלי, שהוא לא יתפוצץ כשנותנים לו קצת יותר והוא כבר משתגע כמו מסמים או משהו. אלא כל עוד אתה לא מגיע לכלי של השפעה ואהבה, לא נותנים לך את התענוג הזה, כדי שאתה לא תתפוצץ.
אורן: תסביר מהו הפטנט, איך אדם לא מתפוצץ?
כי הוא מקבל את התענוג הזה בנתינה, לכן הוא יכול לסבול תענוג כל כך גדול.
אורן: מה זאת אומרת, לקבל את התענוג בנתינה ולכן הוא לא מתפוצץ?
אם אני עכשיו מביא לך איזה תענוג מאוד מאוד גדול, אתה לא מפחד להשתגע?
אורן: יש אפשרות.
תתאר לעצמך. אתה בסכנה.
לא גבולי, אני נותן לך ממש את הדרגה הראשונה הרוחנית.
אורן: אני לא יודע מה זה, אני מדמיין לי תענוגים עם עוצמה שזה מפרק אותי.
אתה מתפוצץ. לא מערכת העצבים שלך ולא המוח שלך מסוגלים לזה. כדי לתת לך אפשרות לקבל את זה, להנות מזה, לעקל את זה, להבין את זה, ולשגשג בזה יותר עוד ועוד, אתה חייב להכין כלי אחר. לא כלי שאתה סופג, כי אתה מתפוצץ אתה לא יכול. נניח שאתה כלכלן ידוע ומומחה בזה ואני מביא לך עכשיו מאה מיליארד דולר. לאיזו בעיה אני מכניס אותך?
אורן: כן, אני אשתגע ודאי, אין ספק.
אז כדי לתת לך אפשרות לעשות את זה יפה ונכון ולהתפתח על ידי זה, אני אומר לך, אורן אני נותן לך מאה מיליארד דולר אך ורק בתנאי שאתה רוכש אהבת הזולת, הכל למען הזולת. אז אתה אומר, בסדר מה זה מאה מיליארד דולר, תביא לי מאה מיליארד מילארדי דולר, כי יש בעולם כל כך הרבה דברים שאני אוכל אז לעשות. ואתה לא מתפוצץ, יש לפניך "אהה" ממש פתיחה. נכון או לא?
ניצה: כי זה כאילו לא נעצר בך.
זה במשהו, איזו דוגמה שאני יכול לתת לך.
אורן: יוצא שלבנות את הכלי שבתוכו תביא לי מאה מיליארד דולר ואפילו יותר, זה מצריך ממני להיות ביחס של אהבה לאחרים?
כן. תתאר לעצמך, לאחרים. כדאי לי לקבל מאה מיליארד דולר ולתת אותם לאחרים? כל פעם על כל דולר אני צריך לחשוב שאני נותן להם ולעצמי כלום. חפץ חסד, אני לא רוצה.
אורן: אם זה היה לילדים שלי אז בסדר אבל אם לא, אנחנו קצת בבעיה.
זה נקרא לאהוב את הזולת. נכון, אם היית אוהב את הזולת כמו את הילדים שלך, אוהו איזה תענוג יש לך מכולם.
אורן: ואז היו מביאים מאה מיליארד.
יותר, כמה שאתה רוצה, אין סוף, כל העולם תלוי בך.
אורן: וכל הסיפור הזה נקרא לבנות את הנשמה שלי.
כן. ואז איפה הנשמה שלך? כל העולם זה הנשמה שלך. כל המילוי שלהם זה הנשמה שלך. חוץ מזה, חיים נצחיים, בלתי מוגבלים. עד לפעם הבאה.
אורן: רצינו לדעת כל מה שאפשר לדעת על הנשמה ומסתבר שיש עוד הרבה מיליארדים ללמוד. תודה לך הרב לייטמן, תודה ניצה, תודה גם לכם עד הפעם הבאה, שיהיה כל טוב, נשמה טובה. חיים חדשים, להתראות.